Document ID: /roh_data/filtered/fineweb-2-filterrobots_roh.jsonl.gz/47468

Ils 28 favrer decida il suveran davart quest project. Il Cussegl federal ed il parlament han decis da construir in segund tunnel per garantir la colliaziun tranter nord e sid durant ch’il tunnel dal 1980 vegn sanà. Il nov tunnel duai vegnir construì aifer 7 onns, quai a partir dal 2020.
Evitar collisiuns
Silsuenter duai il tunnel existent vegnir serrà e sanà. A partir dal 2030 duain lura omadus tunnels vegnir averts sin in vial, il segund duai servir sco strivla da panna. Cun dus tunnels pudess vegnir evità collisiuns en l’avegnir, hai num en la communicaziun dal departament federal per il traffic.
Adversaris avevan lantschà il referendum
Ils adversaris dal segund tunnel na crajan però betg ch’i vegnia a restar tar quai. Els teman che las capacitads sin il traject vegnian tuttina augmentadas. Perquai avevan els lantschà il referendum il schaner.
Per la terza giada avant il pievel
Igl è la terza giada ch’il pievel svizzer decida direct u indirect davart la construcziun d’in segund tunnel dal Gottard, suenter il 1994 (iniziativa da las Alps) ed il 2004 (cuntraproposta davart l’iniziativa Avanti).
RR novitads 15:00